《庠窃观学士九丈题此君轩诗谨次元韵因以求教》
宋代·王庠

竹君久要已忘年，临风相语叶响泉。休学我图中似璧，莫师我直劲如弦。

劝人达节通天命，舒卷若绳明若镜。尺无枉己空宿昼，圣岂有心犹击磬。

岁寒来伴老柴门，我岂好静为躁君。惟有青青四时性，笑发千载空浮云。

平安为报春依旧，珍重道人怜特秀。忍饥宁可食无肉，相对忘形笋黑瘦。

更有涪翁心似月，平生相照何劳说。不为煎茶不作椽，清风万壑到处传。

作者简介：（1074—?）荣州人，字周彦。王梦易子。七岁能属文。十三岁丧父，哀愤深切，闭户穷经史百家书传注之学，寻师千里，究其旨归。徽宗崇宁时，应能书，为首选。因上书论时政得失，下第径归，奉亲养志。后复举八行，大司成考定为天下第一，诏旌其门，赐号处士，寻改潼川府教授，赐出身及章服，一日四命俱至，竟力辞不受。虽处山林，唱酬赋咏，皆爱君忧国之言。卒谥贤节。